Papersnake/gushiwen huggingface dataset:
观竞渡
赵时举（明代）

斜日沧江鼍鼓鸣，兰桡画楫浪中横。追先气蹙藏鲛室，逐利心便引鹤旌。

侧目千层真巨险，出头一笑竟何营。水嬉莫讶狂游子，世路风波苦恁惊。
留题双溪阁书呈南剑守谢少卿
李纲（宋代）

华构何年玉斧修，规摹宏丽属贤侯。治成不废登临乐，望远宜穷水石幽。

千里烟云瞻北阙，四时风景冠南州。山如蟠踞成龙虎，剑有雌雄射斗牛。

天倚笔峰排玉笋，仙留篆石浸银钩。二川俯瞰丁为字，万室傍连蜃结楼。

樽俎幸容陪胜赏，笙歌更觉助清游。朝云暮雨滕王阁，明月清风白鹭洲。

梦草惠连留句法，游山安石继风流。尚能执笔从公赋，却恨归鞍不可留。
题朱质夫东野草堂
贡师泰（元代）

幽人海昌住，草屋向村墟。□竹频呼鹤，分泉谩种鱼。

梨花春巷冷，榆叶夜窗虚。细雨篝灯火，匡床正读书。
绍兴祀九宫贵神十首
佚名（隋代）

惟天丕冒，彪列九神。
财成元化，险惊下民。
有酒斯旨，登牙苾芬。
昭哉降鉴，茀禄来臻。
元舆携酒见过三首 其三
郭祥正（宋代）

沉毅陈夫子，谈兵孰与过。运筹知必胜，善将不论多。

汉阵千重黑，胡沙万里皤。如闻洗戈甲，谁为挽天河。
寓陈杂诗十首 其一
张耒（宋代）

传舍不可久，束装投新居。新居亦苟完，佳木颇扶疏。

洒扫寻丈地，琴书遣朝晡。风云中夜变，大雨如决渠。

落点若强箭，穿我老屋涂。中夜起明烛，移床护吾雏。

传闻北城隅，老弱堤上庐。官吏操畚锸，纷纷役千夫。

蚁漏或一决，城闉变江湖。吾衰也久矣，岂复惮为鱼。
雪中走笔寄邓延硕
韩元吉（宋代）

去年雪里共清游，萧子酣歌几唱酬。
竹叶又看新酿熟，梅花还唱暗香浮。
青衫尚想君奔走，短褐空嗟我滞留。
南北两峰银色界，不应孤负水边楼。
中秋舟次沙律
黄大受（宋代）

去年中秋月，照我入桂城。
今年中秋月，送我至江陵。
桂林二千八百里，城边买船发春水。
潇湘六月寒如冰，洞庭湖中秋气生。
峡江西来雪波急，片帆带雨烟中湿。
胡雁不来芦苇秋，风林淅沥生人愁。
反思前年风露好，月入金樽醉将倒。
如今飘落千万山，烟波弥漫几时还。
露香堂中千百瓮，玉瓶取醉风吹梦。
今宵弦管市繁华，灯火沙头一万家。
争似诗翁弄江月，微吟不自汲江花。
书事
朱熹（宋代）

重门掩昼静，寂无人境喧。严程事云已，端居秋向残。

超摇捐外虑，幽默与谁言。即此自为乐，何用脱笼樊。
训世孝弟诗十首 其十
邵雍（宋代）

子孝亲兮弟敬哥，丈夫休听室人唉。眼前金帛毋嫌少，膝下儿人不厌多。

但得家和贫也好，若教不义富如何。王韩孝友垂青史，子孝亲兮弟敬哥。
全虚花十咏 其八 镜花
敦敏（清代）

得意看花莫认真，是空是幻正难论。金光遥映春光好，鉴彩潜生缯彩繁。

明月寒夜侵桂影，澄潭秋静印霞痕。相看悟向禅心净，色相无庸滞语言。
墨蒲萄
金幼孜（明代）

风架引藤高十丈，翠叶阴阴气萧爽。老龙昨夜挟风雨，乱吐骊珠落天上。
送韩震都官监渭州酒韩近悼亡
文同（宋代）

士师每失官，未始有忧愠。园吏既丧妇，何尝复嗟愤。

二子道义胜，一与天理顺。之人乃其徒，心迹两相近。

区区赴穷塞，而使卖官酝。胸中浩然者，俗口不得问。

好军此开府，遇士以恩信。若访禦戎策，请为讲三阵。
登多景楼
金湜（明代）

滚滚江流动地来，重重楼阁任天开。行当草罢平边诏，乞取青山作钓台。
苏君厅观韩干马障歌
顾云（唐代）

杜甫歌诗吟不足，可怜曹霸丹青曲。直言弟子韩干马，

画马无青但有肉。今日披图见笔迹，始知甫也真凡目。

秦王学士居武功，六印名家声价雄。乃孙屈迹宁百里，

好奇学古有祖风。竹厅斜日弈棋散，延我直入书斋中。

屹然六幅古屏上，欻见胡人牵入天厩之神龙。

麟鬐凤臆真相似，秋竹惨惨披两耳。轻匀杏蕊糁皮毛，

细捻银丝插鬃尾。思量动步应千里，谁见初离渥洼水？

眼前只欠燕雪飞，蹄下如闻朔风起。朱崖谪掾从亡殁，

更有何人鉴奇物。当时若遇燕昭王，肯把千金买枯青。
训蒙绝句 其二
朱熹（宋代）

困穷拂动虽天意，如舜何须增不能。上智虽明事之理，也须亲到事中行。
题韦深道寄傲轩
李之仪（宋代）

南窗何似北窗凉，寄傲来风各有方。千古光辉如昨日，一时收有付新堂。

已惊盏里醅初绿，更觉篱边菊渐黄。就使主人官即显，此门高兴定难忘。
咏尘
骆宾王（唐代）

凌波起罗袜，含风染素衣。别有知音调，闻歌应自飞。
曹山三绝句 其二
孙觌（宋代）

竹杖芒鞋稳称身，茸茸香草醉中茵。举鞭叱驭何为者，始信王阳是可人。
秋热抵信上一歌馆壁张芦雁寒林
陈杰（宋代）

老火张成伞，柔金伏在炉。
正遮西日手，忽坐北风图。
霜叶条嗷雁，冰枝有噤乌。
摩挲怀美献，短策济时无。
喜老吟
邵雍（宋代）

几何能得鬓如丝，安用区区镊白髭。
在世上官虽不做，出人间事却能知。
待天春暖秋凉日，是我东游西泛时。
多少宽平好田地，山翁方始会开眉。
题烟波叠嶂图
李昱（明代）

忆昨扁舟上南斗，顺风看山如马走。前山在眼后山失，紫翠缤纷落吾手。

当年见山如画图，画图得似当年无。临轩把玩笑绝倒，蚤觉诗思生江湖。

江风萧萧烟水暮，尽日渔翁钓鱼处。安得身轻如白鸥，江上飞来又飞去。
送张才元大临归高阳兼寄杨霍
赵鼎臣（宋代）

少年公子麒麟种，使者选之来入贡。文章到处是青钱，谈笑有时飞白凤。

留连太学滞远业，叹息南陵发归梦。黄河一苇浩将往，太行诸山森欲动。

上堂嘉庆拜庭闱，入户埙篪迎伯仲。幕中济济尽应刘，笔下翩翩皆屈宋。

四者能并盖已难，一尊可饮何妨痛。老夫久客兴愈阑，公子远行情所重。

为见应刘借问看，惟有月明千里共。
峡山飞来寺
崔与之（宋代）

万里星槎海上旋，名山今喜得攀援。
猿挥孙恪千年泪，月照维攀半夜禅。
磴长荒苔人迹少，岩攒古树鹊巢悬。
江流上溯曹溪水，时送钟声到寺前。
和眉山杨清龙渊小舫四绝句
程公许（宋代）

谁能投笔规万户，但可短篷称散人。
逼侧世途何处避，千金难买是间身。
提葫芦
胡天游（清代）

提葫芦遍走，街头无酒垆。
田家米价贵，如玉斗酒十。
千无处酤呜，呼客来一笑。
茶当酒迩来，风尘茶亦少。
小斋前老梅至二月半花犹未落馀香最可爱
徐瑞（宋代）

瘦树枯枝藓晕青，嫩寒清晓雨冥冥。道人不管花开落，独爱残香绕砚屏。
句
曾开（宋代）

翠幕管弦三市晓，画堂烟雨五峰秋。
圣寿寺
冯安上（宋代）

特起孤峰耸白云，又环双涧隔红尘。枯崖有字唐元杰，古庙无碑舜二臣。

草木怪灵千种药，山川浓秀四时春。邦人竞效封人颂，寺额金书圣寿新。
和子长见招韵四首
袁说友（宋代）

飞香雨过双溪阁，舞翠荷开十丈花。
佳处正须供一赏，相从吾亦岂匏瓜。
偈颂一百六十九首 其十八
释智朋（宋代）

胞胎才出播殃尘，直至如今毒害人。一杓兰汤无限恨，腕头何止重千斤。
同赵森雍过朱元益耜乐圃
程俱（宋代）

秋风脱叶尽，弱质例可憎。乐圃森老木，深苍郁奔腾。

中有白眉森，貌古心亦澄。岁寒俪松筠，岂直朱丝绳。

篮舆一寻访，相携得良明。促膝对软语，沉忧释春冰。

丛编出奇踪，璀璨献与凝。雕戈及篆鼎，往往见未曾。

惭君倾佳酿，幽亭暮方登。但怪一林白，孤蟾自东升。

斯须接诗战，掉鞅苦不胜。羡森醉经史，吾方着弓矰。

白眼安取转，尊拳恐相仍。见森意已足，何须酒如渑。
口占三首 其三
赵蕃（宋代）

溪头柳依依，溪畔草离离。草木本何与，行人自愁思。
哭幼子二首 其一
李洪（宋代）

兼旬哭子鬓成丝，老眼眵昏泪绠縻。玉雪可怜凋并砌，金环无复探邻枝。

何堪投杖逢曾子，谁解推天继退之。沧海逝波无返日，觉城南去有逢时。
答李和衷
何南凤（明代）

举世解人少，君曾解也无。卖香儿挑粪，被褐士怀珠。

高调声相和，名山趣肯孤。还期秋色里，笑语动西湖。
春夜同厉文学先辈会宿
许棠（唐代）

江汉久分路，京关重聚吟。更为他夜约，方尽昔年心。

月隔明河远，花藏宿鸟深。无眠将及曙，多是说山阴。
楚正议 其三
文彦博（宋代）

每读龟书鸿范篇，人间五福是高年。公年九九虽无慊，散尽耆英我屹然。
寄题郭明府寺丞颍上西斋
强至（宋代）

退筑谋何早，闲居兴颇浓。
渠流通颍派，窗列隔淮峰。
玉麈谈宾盛，牙签载籍重。
雨巾时垫角，一代慕林宗。
玉蝴蝶·秋风凄切伤离
温庭筠（唐代）

秋风凄切伤离，行客未归时。塞外草先衰，江南雁到迟。
芙蓉凋嫩脸，杨柳堕新眉。摇落使人悲，断肠谁得知。
折桂新亭
钱闻诗（宋代）

面对三江背五峰，一亭屹屹睨其中。
蓬莱弱水眼前是，不必思航大海东。
夜坐评史 五代史
方一夔（宋代）

自许精严独有欧，庸奴班马法春秋。文章虽到精神露，殆与二书争一筹。
咏怀五首 其四
马鸣萧（清代）

静坐冥生事，麃麃麋鹿群。江山元邃穆，风雨自纷纭。

远驭传三略，长林惊一军。春晴已昨日，得酒便成醺。
检近稿偶志
乾隆（清代）

少小学为文，韩苏有卓型，
别裁及诗格，李杜真前旌。
立言人所志。见道羌孰能，
自读宋儒书，始知朱与程。
诏我为学方，主敬与存诚，
空言信何补，要道在躬行。
矧兹继百王，君师任匪轻，
衡门有遗贤，安能致诸廷？
沟壑有饿殍，安能饱以羹？
返己率多惭，佳文何足称。
有时雨未降，披衣宵立庭，
既霑或苦潦。踟蹰复望睛。
黍高稻宜低，夏耘春勤耕，
望杏杏未红，瞻蒲蒲已青。
织妇虑寒心，农夫望岁情，
茅簷艰苦状，仿佛常共赓。
结习难尽除，聊如劳者鸣，
工拙非所论，岁月差可征。
诗史让少陵，我作方农经。
初夏南郊晚眺用洛翘韵
许传霈（清代）

读书长昼得馀閒，步出郊原未掩关。曲涧绿阴人汲水，半林红日鸟还山。

境由心静多成趣，诗为清真未肯删。茅屋几家欢父老，从知化雨早来颁。
杨太后
周玉箫（明代）

词采三朝母，龄遐七十周。
何如秦吉了，生死在南州。
阿育王寺舍利塔
叶茵（宋代）

粒粟悬悬左角钟，几年镇压梵王宫。
要知八万四千所，元在寻常一念中。
佛现紫金归胜地，僧夸乌石坠虚空。
毫光起处无人见，明月堂前玉几东。
五更有感
毕仲游（宋代）

杯酒虽同兴自殊，夜来不寤自嘻吁。五更月落窗还暗，愁听山禽叫勃姑。
苦旱 其一
韩淲（宋代）

望云渴雨验朝霞，不但田家更国家。兵食固难资宝货，民饥岂为用泥沙。

一邱一壑自栖遁，百巧百穷谁富奢。水旱是天祈是我，山川灵响本无差。
送裴如晦即席分题三首
王安石（宋代）

邂逅君子堂，一杯相与持。
便应取酩酊，万事不足惟。
平明蔡河风，回首成差池。
独我漫浪者，尚得行相追。
磨刀鱠严冬，宿昔少陵诗。
还当捕鲈鱼，载酒与我期。
甫里松菊盛，洞庭柑橘垂。
文章为我唱，不数陆与皮。
渔村晚照
薛嵎（宋代）

旧游忆得潇湘路，今喜烟波似旧时。
泽畔怕逢渔父问，桃源已被世人知。
数家草市添新户，一树寒鸦傍古祠。
兰杜香深洲渚阔，小窗长日赋骚辞。
木兰花慢·赋召魂九辩
元好问（金朝）

赋召魂九辩，一尊酒，与谁同。对零落栖迟，兴亡离合，此意何穷。零零。百年世事，意功名、多在黑头公。乔木萧萧故国，孤鸿澹澹长空。门前花柳又春风。醉眼眩青红。问造物何心，村箫社鼓，奔走儿童。天东。故人好在，莫生平、豪气减元龙。梦到琅琊台上，依然湖海沈雄。
璲首座出示巽中诗
释德洪（宋代）

左手不仁右手明，怀情亦复弃藜床。不知门外山花发，但觉君来笑语香。

颀绍神情扫秋晚，瘦权诗句挟风霜。两翁杖屦相追逐，此夕因依夜话长。
寝夜
杜牧（唐代）

蛩唱如波咽，更深似水寒。露华惊弊褐，灯影挂尘冠。

故国初离梦，前溪更下滩。纷纷毫发事，多少宦游难。
风入松 读集中吴门小怀女史咏谢琴风入松一阕，次韵奉寄素江先生正拍
徐茝（清代）

断纹呵护土花间。留与后人弹。锦囊共贮先存敬，待焚香、谁敢锦看。

传出忠肝义胆，胜闻流水高山。

逋臣含泪望天关。坐鼓几曾闲。物经兵火消磨尽，只良才、千载依然。

当有冰霜劲节，凄清声在鸣弦。
调笑令（并口号）
曾慥（宋代）

五柳门前三径斜。东篱九日富贵花。岂惟此菊有佳色，上有南贵日夕佳。

佳友。金英辏。陶令篱边常宿留。秋风一夜摧枯朽。独艳重阳时候。剩收芳蕊浮卮酒。荐酒先生眉寿。
寄题刘汉英双清亭
曾丰（宋代）

浑沦一段轻清气，天收不尽归于地。
凝者为山融者溪，揽之可于凡骨蜕。
主人著亭溪山间，心与溪山相往还。
市朝有欲叩以事，鱼鸟不容入其关。
和杨公济钱塘西湖百题 其九十二 华严塔
郭祥正（宋代）

讲尽华严偈，摄衣辞世尘。泉淙死前语，玉凝塔中身。
送彭大老提舶泉南
孙应时（宋代）

笑谈终日任天真，和气春风自袭人。
毕竟胸中无适莫，不妨一世总相亲。
忧旱谣
陈学洙（清代）

去年夏雨，淫淫不息。今年无雨，赤日如炙。日如炙，旦至晡。

土既赤，苗皆枯。去年食米，今年食麦。麦贱米贵，五斗换石。

食麦犹可，无麦则那。东田西田戽水归，筋酸骨痛腹更饥。

天不雨，田无水。禾不生。侬亦死。
四时田园杂兴六十首 冬日十二绝 其四十九
范成大（宋代）

斜日低山片月高，睡馀行药绕江郊。霜风扫尽千林叶，閒倚筇枝数鹳巢。
黄鲁直诗稿帖赞
岳珂（宋代）

句法之奇，日炼月锻。
鸟轻之过疾讵稳，驴上之推敲未判。
长吉这心欲呕，弥明之息犹鼾。
天巧呈露风期汗漫。予方遡诗派而未能，
所以掩斯卷而三叹也。
壮士歌
洪亮吉（清代）

七尺刀，八尺鞍。壮士歌，悲陈安。啾啾唧唧，天阴雨黑。

伏兵邀我西，飞骑追我北。班骓无声草间匿。嗟嗟见入不见出。

西流水，东流河。壮士歌，奈尔何。
送彭待制知瀛州
刘敞（宋代）

赵北燕南如掌平，定知台选寄长城。雅歌不废军中乐，缓带能长塞外清。

倾盖由来欣意气，著鞭从此想功名。灞池送目邯郸道，倚瑟空多惜别声。
云谷杂诗十二首 其十二 还家
朱熹（宋代）

出去柴门掩，归来蕙草秋。素荂林下吐，清芬衣上浮。

欲寄山中友，日暮怅离忧。
渡钱塘二首
释宝昙（宋代）

身是行人意未平，江头已断午潮声。
旋收去国无边泪，聊写临风有限情。
家住青山何处是，眼穿白鸟去边明。
去年今日凄凉意，犹记梅花一笑迎。
复记乙酉重九
方回（元代）

无酒无钱不可赊，穷居犹胜走天涯。
晴轩小圃篱门掩，时有人来觅菊花。
大楸
刘敞（宋代）

长楸荫柏堂，小枝犹合抱。得地遂天年，斧斤安敢到。
席上戏东川杨尚书
柳棠（唐代）

莫言名位未相俦，风月何曾阻献酬。

前辈不须轻后辈，靖安今日在衡州。
闽中岁暮怀吴中
释文珦（宋代）

冉冉年光尽，凄凄客思惊。
疎狂轻万事，行役负平生。
海月移松影，山风壮瀑声。
寒宵频作梦，曾不离吴城。
同赵奉议离吴兴江仲嘉与其兄仲举送百馀里醉中戏作此句一首
程俱（宋代）

大江饮酒如浇灰，小江纵酒颠如雷。扁舟相送不道远，百二十里云帆开。

云亭老人穷不死，故园茅屋荒苍苔。阖庐城中一亩地，已辨瓮牖锄蒿莱。

吴兴上佐吾党士，十年纵赏西王台。眉间黄色袨綵服，柁楼长啸春风回。

要须酩酊酬此别，不离万顷添金杯。明朝相望即湖海，纵有美酒何为哉。
早朝
朱高炽（明代）

淡月低蒨鹊，祥云绕建章。
金门森羽卫，宝鼎霭名香。
日上东方曙，风轻晓殿凉。
千官朝退后，谘访接贤良。
初到临安二首 其二
陈渊（宋代）

青鞋踏雨花铺径，朱舰凌风柳拂堤。天竺旧游心已懒，孤山行处路应迷。
次韵朱世昌察院登钟山
郭祥正（宋代）

盘龙首尾压西东，宝塔棱层位正中。万古林泉流王气，六朝冠盖入悲风。

烟生城郭尘昏尽，月满沙汀雪映空。回首临川埋骨处，后来经纬付诸公。
人日出游湖上十首
杨万里（宋代）

客爱清殊绝，僧愁冻不胜。
可怜兜率寺，齐供一湖永。
过邻家
陆游（宋代）

扶杖过吾邻，相夸自在身。
年丰称贷少，酒贱往来频。
群散鸡归栅，声喧雀噪囷。
丁宁语儿子；切勿厌沉沦。
奉同胡德辉八月十四日夜玩月次韵 其二
朱松（宋代）

亭亭月初高，河汉坐可搴。病馀久制酒，灏气两争先。

振衣万里风，归袖何时翩。怀哉故山友，共此今夕圆。

离离云飞鸿，何意影沈川。观心要知是，出处直悠然。
奉和秀野见留之句
朱熹（宋代）

闲卧秋山尘事稀，西风催唤出岩扉。来看甲第清泉好，更喜仙翁丹颊肥。

扪虱坐谈端未厌，连环入梦却思归。明朝振策千峰顶，满袖琼琚背夕晖。
多丽
李子申（宋代）

好人人。去来欲见无因。记当时、窃香倚暖，岂期蝶散鹣分。到而今、漫劳梦想，嗟后会、惨啼痕。绣阁银屏，知他可处，一重山尽一重云。暮天杳、梗踪萍，还是寄孤村。寂寥月，今宵为谁，虚照黄昏。

细追思、深诚密意，黯然一饷消魂。仗游鱼、漫传尺素，望塞雁、空噎回纹。帐衾寒、香消麈满，博山沈水更谁薰。断肠也、无聊情味，惟有殢芳尊。沈吟久，移灯向壁，掩上重门。
句
俞野处（宋代）

郎罢耕归呼囝牧，阿翁眠起间姑簪。
芋
陆游（宋代）

陆生昼卧腹便便，叹息何时食万钱？莫诮蹲鸱少风味，赖渠撑拄过凶年。
赠妙洁道人
释智愚（宋代）

妙心明洁契如如，操履分明女丈夫。
庞老家风殊不二，摝篱高价许谁沽。
戏赠剑亭
王太岳（清代）

广文官冷愁遭骂，子更无堂堪系马。杜陵幸可赴襟期，得钱胡系同尊斝。

长安市儿厌荤膻，欲学蚁附良无缘。只有此中方一寸，空洞尚可吞湘川。

忆君白晰方少年，飞骥更著珊瑚鞭。于今憔悴还蹭蹬，男儿意气绝可怜。

霜髭向人颜已腆，鹔鹴更欲为谁典。愿君一室贮虚空，尘土眯人牢闭眼。
秋怀三十六首
邵雍（宋代）

明月生海心，凉风起天末。
物象自呈露，襟怀骤披豁。
悟尽周孔道，解开仁义结。
礼法本防奸，岂为吾曹设。
题李唐江山烟雨图
王逢（元代）

烟雨楼台晻霭间，画图浑是浙江山。中原板荡谁回首？只有春随北雁还。
长句赠弟邦达主簿
姜特立（宋代）

有弟辞我去，明日隔风烟。
茭青岭头云，忆别二十年。
上有古峰峦，下有深涧川。
我昔去家时，过此涕泪涟。
汝今复经行，民不念鴒原。
人生皆有别，此别有何言。
我年七十四，去日箭脱弦。
汝虽后十年，鬓发已苍然。
世味只如此，恩义以为先。
会少别良多，杯酒且留连。
何以寿卯君，赠之新诗篇。
北山
王绩（唐代）

旧知山里绝氛埃，登高日暮心悠哉。子平一去何时返，

仲叔长游遂不来。幽兰独夜清琴曲，桂树凌云浊酒杯。

槁项同枯木，丹心等死灰。
步西院作
刘曰萼（清代）

客意如春倦，西堂暂此经。风间花上帽，人静鸟趋庭。

水色穿帘白，棠阴出院青。题诗问窗竹，记否一年听。
句
才人（宋代）

出翁不识时宜甚，独学渊明裹葛巾。
残年
陆游（宋代）

残年垂八十，高卧岂逃名。
泥巷多牛迹，茅檐有碓声。
炊菰觞父老，煮枣哺雏婴。
遣戍虽传说，何时复两京？
过曹溪
洪皓（宋代）

六十之年入瘴乡，灵台未了热非常。
锡泉一饮根尘净，理到清凉礼梵王。
玄元观寻李先生不遇
魏知古（唐代）

羽客今何在，空寻伊洛间。忽闻归苦县，复想入函关。

未作千年别，犹应七日还。神仙不可见，寂寞返蓬山。
奉和圣制送张说巡边
王光庭（唐代）

贤相德符充，朝推文武雄。海波先若镜，关草豫从风。

钺助将军勇，威成天子功。琼章九霄发，锡宴五衢通。

玉辗龙盘带，金装凤勒骢。虎貔纷儗儗，河洛振熊熊。

戈剑千霜白，旌旗万火红。示刑夷夏变，流惠鬼方同。

寇息军容偃，尘销朔野空。用师敷礼乐，非是为獯戎。
西湖秋晚
叶绍翁（宋代）

爱山不买城中地，畏客长撑屋后船。
荷叶无多秋事晚，又同鸥鹭过残年。
久雨小饮
陆游（宋代）

春来日日风雨横，老去时时衰病攻。
门外回塘初涨绿，尊前槁面蹔生红。
未除豪气每自笑，欲吐狂言无与同。
安得并刀剪檐溜，凭高万里望晴空。
追和张学士从沂公游广固城
司马光（宋代）

苍鹅集宋幕，游鹿上燕台。
霸气山河尽，王师江汉来。
重围经岁合，严锁夜深开。
废殿余沙砾，颓墙翳草莱。
清时间千岁，良牧借三台。
狱市乘余暇，芜城赋上才。
京北流人
刘攽（宋代）

嗟尔流人亦可悲，白头老叟抱中儿。不羞远作投荒客，自恨生迟外户时。

鱼失江湖相喣沫，鸟囚笼槛苦啼饥。乡原日日生荆棘，说似旁人犹涕垂。
重九与子通游虎丘谒祖印大师三首
朱长文（宋代）

秋山寥旷景无涯，执手凭栏到日斜。
地竦一丘容涧谷，天低四面纳云霞。
凌风剧饮从吹帽，多病忘情懒插花。
深羡二难兄弟好，共将岩壑占为家。
和秦寿之中秋玩月三首
王之道（宋代）

肠断江城敛暮烟，一声清笛短亭前。
扬舲共喜风初转，戏彩当期月正圆。
水落双溪和石出，霜余叠嶂与云连。
令人暗想昭亭路，屈指归来又四年。
颂古十三首
释德光（宋代）

非风旛话露全机，千古丛林起是非。
咄这新州卖柴汉，得便宜是落便宜。
送李廓侍御赴西川行营
姚合（唐代）

不道弓箭字，罢官唯醉眠。何人荐筹策，走马逐旌旃。

阵变孤虚外，功成语笑前。从今巂州路，无复有烽烟。
徐仁甫建阳一别忽已二十五六年见过惘然次韵道院池上所作
韩淲（宋代）

逃暑身何寄，池荷竹院间。交朋如玉洁，名字饮冰閒。

吹雨馀毫发，鸣泉落佩环。长年葑村路，往日考亭山。
归途轿上口占
虞俦（宋代）

三尺苍头佩酒壶，篮舆稳度白毡铺。凭谁为把无尘笔，画取先生看雪图。
一丛花 其二 题邗江女子画扇
梁清标（清代）

白团似月复如霜。点缀倩红妆。芳心一寸经营遍，平写出、半面秋光。

毫涴唇脂，墨沾衫绣，展向小晴窗。

草花历乱暗飞香。绮翼太猖狂。肯教弃掷西风后，任出入、怀袖何妨。

蝶粉存无，蜂黄退否，此际耐思量。
予欲复梅花庄已縳茅三间种梅数千本 其三
释今无（明代）

絮薄轻难煖，山重静更寒。映花松户小，得月夜楼宽。

石咽闻溪响，峰奇徙榻看。风炉长不断，沸水炙频乾。
偈颂一百零三首 其七十五
释月涧（宋代）

雪后园林春正浓，玉容公子玉花骢。彫弓闲试黄金弹，打落天边一个鸿。
诸公唱和多记经历之事因感昔游复用元韵凡三
苏颂（宋代）

朝鞍早过凤楼西，雨浥轻尘未有泥。
颁宴百壶人共醉，演纶双笔客同携。
紫微旧刻兰堂閟，朱字新牌艺院题。
更识训词深厚意，言成膏泽惠编齐。
草堂饯别诸生偶成三首 其二
黄佐（明代）

浊醪粗饭任吾年，自断此生休问天。衮职曾无一字补，将诗不问万人传。

深山大泽龙蛇远，复道重楼锦绣悬。一卧沧江惊岁晚，断肠分手各风烟。
晏元献公挽辞三首 其三
韩维（宋代）

直道初终见，高情出处同。光华两朝内，文字一生中。

爱酒怜陶散，言诗许赐通。平生知己类，洒尽九原风。
丽色赋附歌
富嘉谟（唐代）

涉绿水兮采红莲，水漫漫兮花田田。舟容与兮白日暮，桂水浮兮不可度。
忆秦娥·春酲薄
刘克庄（宋代）

奏酲薄。梦中球马豪如昨。

豪如昨。月明横笛，晓寒吹角。

古来成败难描摸。而今却悔当时错。

当时错。铁衣犹在，不堪重著。
竹城
李若琳（清代）

设险城何恃，周遮竹四围。由来森干节，亦足固藩篱。

疏漏宜增补，倾欹恐易危。即今犀角盛，莫使鼠牙亏。
竹闲亭 射圃
林旦（宋代）

百步开新圃，弯弧注采正。樽罍供乐事，金鼓叠欢声。

敏手徒为妙，中心自要平。何人能举觯，观堵定纵横。
枫岭山行至梨岭
徐葆光（清代）

风泉聒旅枕，壁灯照客起。云木滉初阳，蒙茸犹谷底。

笳鸣惊宿禽，旌影照溪水。虹桥接枫岭，闽程从此起。

仰见梨山巅，雾行犹十里。阴崖竹梢空，寒碧光薿薿。

山僧延客坐，孤亭翠微里。亭边方竹枝，乍见心尤喜。

棱棱节目匀，端正比君子。我行既在险，所恃非圆美。

从僧乞杖材，中矩皆如砥。行行步亦步，扶我历蒙汜。
送梵林上人东游兼柬钱黍谷先生陈其年同学
曹禾（清代）

自笑诗多蔬笋气，近来常伴梵公吟。秋潮红蓼江边棹，夜雨青镫世外心。

忽系麻鞋追去雁，尚挥松柄落空砧。东行傥遇陈惊座，为说相思苦滞淫。
钱易赴蕲春
杨亿（宋代）

名重星垣试，官闲月寺中。
竹符千里郡，花浪一帆风。
尘隙驹從度，霞觞酒莫空。
公堂封笔塚，郵舍递诗筒。
骚客休怀楚，词臣合薦雄。
长庚谪仙骨，须入抃鼇宫。
题林桂芳洲集
林希逸（宋代）

知子吟情美，工于学选诗。音惟追正始，派不入旁支。

谢句人难梦，钟评世有谁。匆匆酬雅意，勘辨待他时。
病起枕上口占三绝句奉呈公实峤之贤伯仲一笑 其三
张元干（宋代）

海外绿洋来万里，齐驱黎母鹧鸪斑。肯分种种箧中富，不用公家金博山。
过野叟居
马戴（唐代）

野人闲种树，树老野人前。居止白云内，渔樵沧海边。

呼儿采山药，放犊饮溪泉。自著养生论，无烦忧暮年。
饯潘使君二首
刘克庄（宋代）

一念拳拳帝所临，士民皆谅使君心。
随车雨每孚精祷，下濑船多出俸金。
两载公真茹檗苦，百年人尚爱棠阴。
从今紧闭袁家户，庭雪平腰径草深。
醉公子·门外猧儿吠
佚名（唐代）

门外猧儿吠，知是萧郎至。刬袜下香阶，冤家今夜醉。
扶得入罗帏，不肯脱罗衣。醉则从他醉，还胜独睡时。
杂咏
陆游（宋代）

一日日穷穷不醒，一年年老老如期。
黄河却有逢清日，白发应无返黑时。
四月清明西湖
蔡襄（宋代）

千顷平湖绿一遭，空城游乐自奢豪。画船争胜飞江鹘，翠巘都浮载海鳌。

芳草堤边裙带短，柔桑陌上髻鬟高。楼前尽日闻歌笑，不啻秋风卷怒涛。
闲居春闲二首
陈昂（宋代）

春水倚天长，春云入径香。
梨花衔燕子，荇蒂戏鸳鸯。
白苎朝初试，清言世易忘。
冠缨如可濯，一笑过沧浪。
人日镜园社集赏桃花
邓云霄（明代）

邀得青皇出郭东，幽溪锦浪小桥通。载来一石春郊酒，已过两桥花信风。

入座客星增野兴，占晴人日庆年丰。征歌不用招桃叶，看取红妆水镜中。
何山有苏沧浪苏玉局诗乃唐何楷书堂也
韩淲（宋代）

亭上清诗得两苏，空留精舍作僧庐。地因人胜合题句，山以姓知缘读书。

一径虚明连别屿，小溪清浅过平湖。笋舆少憩烹茶去，转觉秋来兴有馀。
天竺道中
顾逢（宋代）

冲开秋色去，深入万松间。
风月无边乐，乾坤几个闲。
断云难掩日，急水不流山。
树杪忽然响，斜飞过白鹇。
与诸生三到徐氏园得兵曹郎简而始入
徐渭（明代）

王家支庶执金吾，诏赐园池绝上都。一水尽含飞阁动，百花半映古槎枯。

纷华子夏犹难免，宾客平原近亦无。不有铜鱼能折简，白衣伙限立春锄。
次李倅子寿郡集诗韵
杨万里（宋代）

苍璧新煎第二泉，博山深炷古龙涎。草玄顾我非杨子，能赋如公是仲宣。

诗社自甘编下户，醉乡何苦不开边。穷州地主惭司业，不解时时与酒钱。
食蛎房
刘子翚（宋代）

蛎房生海壖，坚顽宛如石。其中储可欲，虽固必生隙。

嵌岩各包藏，碨䃁相附积。终逢霹雳手，妙若启扃鐍。

钻灼谅难堪，曷不吐馀沥。南庖富腥盘，岂惟此称特。

吞航大绝伦，梯脔万夫食。针鳞九牛毛，小嚼逾千百。

光螺晕紫斑，蠞膏湛金色。水母脆鸣牙，章举悬疣密。

乌黏力排奡，贴石不可索。妾鱼戏浮波，媚鲘雌雄匹。

蟹躁辄横骛，鳖缩常畏出。车螯不服箱，马鲛非骏迹。

江瑶贵一柱，嗟岂栋梁质。骨柔竞爱䱠，多鲠鯯乃斥。

蚶虹鲑赤文，肉黑鱼之贼。鲦鲿鰋鲤鳗，鳣鲔鳅鲂鲫。

鳙庸而𩵖小，琐冗难尽述。包涵知海量，长养荷天德。

贪生族类繁，失地波涛窄。网罼人创祸，甘鲜已为厄。

纷然均可口，流品当别白。微物倘见知，捐躯不足惜。
春日瀛台即事 其二
弘历（清代）

佳节含韶富，閒愁触绪多。也知春可乐，常奈闷中过。

逐景聊复尔，看花似若何。维摩无说说，身不著曼陀。
樵叟
贯休（唐代）

樵父貌饥带尘土，自言一生苦寒苦。

担头担个赤瓷罂，斜阳独立濛笼坞。
行饭暮归
陆游（宋代）

暂置观书不耐闲，飘然梅坞竹篱间。霜风尽脱千林叶，云气平沉一面山。

笑唤筇枝扶蹇步，聊凭村酒借朱颜。庙壖墙下归来晚，宿鸟纷纷已渐还。
送河西从事
张乔（唐代）

结束佐戎旃，河西住几年。陇头随日去，碛里寄星眠。

水近沙连帐，程遥马入天。圣朝思上策，重待奏安边。
寄帅初
舒岳祥（宋代）

寄语榆林戴，年来书不灵。
翠微双鬓白，茅舍一灯青。
醉后穷豪在，吟成老健能。
杨梅时节近，吾欲理行縢。
卢使君追步隐侯作后八咏诗不佞次题倚和倚槛思民力 其六 江城暮听笳
胡应麟（明代）

幕府秋笳起，随风度海濆。哀音摇落日，逸响度寒云。

断续边鸿羽，飞扬塞马群。万方烽燧熄，无拟玉关闻。
蜡梅二绝黄鲁直云王都尉有之邀同赋
孔武仲（宋代）

蜡梅直何如，但闻郑家说。
淡日明晨霜，凉酥点春雪。
野眺 其一
方坰（清代）

疏林茅屋动炊烟，早稻初花香满田。柔橹咿哑答人语，一湖秋水卖菱船。
万松岭
赵遹（宋代）

清溪狭径小桥东，风入桃花处处同。我为日长无一事，偶然来此听松风。
仙坛
蜀僧（宋代）

万叠峰峦耸太清，麻姑曾此会方平。
一从宴罢归何处，宝殿瑶台空月明。
雨
陆游（宋代）

秋冬久不雨，气浊喜云生。
麦垄崇朝润，茆檐彻夜声。
初来断幽径，渐密杂疏更。
赖有墙阴荠，离离已可烹。
句
傅温（唐代）

霜坠中天衣觉冷，月临虚牗纸偏明。

春风暗剪庭前树，夜雨偷穿石上苔。曲水两行排雁齿，斜桥一道蹈龙鳞。

山深野客如禅客，夜久松声似雨声。花疑汉女啼妆泪，水似吴娃笑弄筝。
题幻住庵中峰和尚莲池野亭小像
陈秀民（元代）

亭前池水生莲花，亭中老禅方结跏。
双枝作供净瓶里，仿佛玉井衔丹霞。
世上莲花亦常有，玉堂不比丹青手。
水底冰蚕已化龙，绝世于今故无偶。
师是莲花花是师，亭亭净植涅不淄。
胸中五色舌上吐，烂熳写出莲花词。
世间物物皆为幻，我把斯图作真看。
君不见中峰峰上十丈莲，吹香夜夜到诸天。
游嵩山四首 其四
区大相（明代）

二室丽天中，三花落云外。远势浮河洛，穹标掩华岱。

珍木自成阴，瑶草何曾溉。神膏沆瀣霏，金沙碧潭碎。

风从箕山来，思与逸驾会。天路渺难即，霞术久芜秽。

独见周王子，吹笙游鹤背。青宫生尘埃，紫房绝情爱。

逍遥白云间，欲归迷所在。
寄题赵丞相独往亭诗
林季仲（宋代）

海内英豪还有谁，宁容丘壑著皋夔。
欲知今日中兴业，已定黄风独往时。
谢傅本无朱组愿，留侯应念赤松期。
更须整顿乾坤了，我亦芒鞋随所之。
和富中容朝散雨中感怀
陈师道（宋代）

节物惊心懒复嗟，罇中酒尽复谁赊。
风撩雨脚俄成阵，雪阁云谁欲结花。
万里可堪长作客，一年将尽未还家。
自怜落落终难合，白首诗书谩五车。
书怀 其二
吴嵩梁（清代）

野鹤负标格，风尘苦憔悴。岂无霄汉心，亦为稻粱累。

灵凤鸣朝阳，声闻托深契。方同蓬岛游，浮云欲中翳。

孤心本难群，铩羽惭再厉。翘首霜天高，悠悠听长唳。
过枫桥寺
张镃（宋代）

妙绝吾宗有旧题，趁晴迳过敢留诗。
只消记取今朝景，不是乌啼月落时。
悼方干处士
虚中（唐代）

先生在世日，只向镜湖居。明主未巡狩，白头闲钓鱼。

烟莎一径小，洲岛四邻疏。独有为儒者，时来吊旧庐。
新雁过妆楼·新洲怀古
曾廉（清代）

仰首青冥。兴亡事、如何杳昧无凭。狼吞豕突，名士对泣新亭。

手凭江山还晋主，自来只有宋宁陵。那曾听。新洲鬼语，赤帝神灵。

依然文加九锡，止燕秦乍定，草草还京。英雄割据，横槊尚有干城。

未知何心宝祚，只俄顷、萧齐将代兴。叹瓜步、留佛狸祠在，社鼓声声。
毅斋郑祠清道山领客
高翥（宋代）

群玉堂前春昼阴，主人领客步清深。
上方图画无真赝，东壁诗清有古今。
手转玉玑看测日，指挥金井试为霖。
山翁不作蓬莱梦，但愿时来洗此心。
送金上人古上人制满同还南翔
南洲法师（明代）

凉入西霞木落初，送人长是叹离居。
江山故垒三更梦，风雨寒灯一卷书。
变化不同鸡伏鹄，聪明已辩鲁为鱼。
还山为问南翔鹤，秋影何时下碧虚？
念奴娇 雪中早行寄丛枚先
薛斑（清代）

朔风如箭，结层阴、催送一天浓雪。旋舞六花银满地，妆就璚檐瑶壁。

半夜鸡鸣，五更人起，行李冲寒发。登车遥望，千林飞鸟踪绝。

此际罗绮丛中，红酥手暖，绣被香薰彻。一枕温柔云雨梦，谁信严冬凛冽。

曾念长途，冰疑短褐，皴瘃镌肌骨。酒帘何处？停辕聊解风色。
谢僧惠蒲扇
释智圆（宋代）

结蒲为扇状何奇，助我淳风世罕知。
林下静摇来客笑，竹床茆屋恰相宜。
冯家溪二首
宋祁（宋代）

穿竹寻溪到穷处，一泓寒碧澹无情。
谁令岩窦有高下，泻作潺潺鸣玉声。
浮丘山居十首 其三
李云龙（明代）

花宫行欲尽，片石出林端。晴日登临处，烟村远近看。

孤亭苍藓合，古木白云寒。挹袖人何在，听笙独倚阑。
幽芳记十六首 其十二 相思树
彭日贞（明代）

漫言人匪木，木亦得人情。不寄东吴土，还从南海生。
芸皋观察莅澎抚恤恩及官民敬呈五律三十六韵
蒋镛（清代）

澎地称天险，闾阎少盖藏。频年风作飓，逐月雨求滂。

去夏逢奇旱，经秋值异荒。飞廉先震烈，卤霰忽飘飏。

嘉种荣随萎，穷檐膳莫偿。偏灾何太甚，生计预思防。

上告祈蠲赈，捐输借义仓。郡垣驰转报，府檄选贤良。

挽粟心诚亟，惊涛憩未遑。鲲身回棹险，鹿耳片帆张。

一至民皆喜，千村颂允臧。迨闻蜺节莅，益慰翳桑望。

国帑携高舰，皇仁载画航。欢声腾海峤，福曜镇危樯。

嵵里欣先睹，茅檐忭异常。曩时临鄂渚，出守始襄阳。

教养人驯雉，栽培泽遍桑。黄州迎竹马，赤壁荫甘棠。

梓里神君颂，榕城治谱彰。鹭门歌草偃，澎岛被春光。

发粟周穷壤，分财散僻乡。鸿嗷咽以奠，鹄面转为强。

贫极筹加赈，恩深遍浩洋。得人兼审户，训俗本型方。

爱士殷提命，除顽重激昂。群僚叨奖借，守士益惭惶。

薪米储行灶，舆台裹宿粮。已惭无供帐，翻荷赐琳琅。

大集辉云汉，新诗织锦章。隆施书共画，妙品晋兼唐。

画节伫西指，安澜迓吉祥。勋名驰魏阙，峻秩擢封疆。

霖雨寰区洽，醲膏薄海翔。高深洵莫赞，沦浃总难忘。

俚语抒忱愫，微材沐直匡。丰熙期在迩，厦庇海天长。
送李君亮大著出守眉州
杨万里（宋代）

老夫丐外自缘老，复闻建邺江山好。
不应夫子亦翩然，一柁江山更江草。
黄金宫阙三神山，蓬莱五云霄汉间。
仍将弱水三万里，隔断尘世无往还。
西州名胜李太史，岂徒国士天下士。
玉皇催入道山堂，知费台家几黄纸。
似闻郎罢对薰风，忽思锦江荔枝红。
人生奉亲行乐耳，金印斗大阿关侬。
峨眉山月却入手，影落庭闱一杯酒。
蚤赋中和乐职宣布诗，会看夔龙集凤池。
来往禽
郭之奇（明代）

春去犹馀百草缛，空云随意浮空曲。云草依山气日浮，山春入空光映玉。

荷风始向碧岩吹，梅雨终留幽涧浴。此中物象类沉冥，何意居行人尽俗。

缥缈时飞蔽目青，空灵几变伤心绿。晓宿轻霞莫宿烟，閒禽几个呼群数。

新禽旧禽来往禽，谁念羁人身似束。春草空云又若何，低言那敢相搪触。
赠赵君云石
施景琛（清代）

海外论诗浪得名，英雄儿女罄平生。伤心故国家何在，横涕新亭岁几更。

笑我才华成画饼，叹君骨肉等分羹。中原今日还多事，鹤唳风声处处惊。
浣溪沙 题菊花便面，为宗友石作
郑兰孙（清代）

采采东篱菊正黄。西风帘卷近重阳。挥毫写得几痕霜。

雅韵也重人意淡，秋容偏耐月波凉。高怀晚节岂寻常。
答小子弟诗
杨莱儿（唐代）

黄口小儿口莫凭，逡巡看取第三名。

孝廉持水添瓶子，莫向街头乱碗鸣。
采桑子·霜风漏泄春消息
佚名（宋代）

霜风漏泄春消息，折破孤芳。野兴彷徨。姑射神仙触处藏。新妆不假施朱粉，雪月交光。欲赠东皇。冷淡龙涎点点香。
迟雪
梅尧臣（宋代）

风嚎大泽晚，云覆女墙低。
惊霰夜将集，广庭朝复迷。
莺鸣寒蔽日，鴈泊冻生溪。
会待飘花密，开轩意外题。
赵嘉父送松江蟹
高似孙（宋代）

青天肯为蟹飞霜，蟹亦贪诗老更狂。
枫叶已随诗共冷，菊花能为酒先忙。
平生尔雅谁能熟，此去玄经孰敢荒。
前去吴淞半江水，渔翁不敢叫沧浪。
南唐江州风坠诗
佚名（唐代）

由来秉节世无双，独守孤城死不降。

何似知机早回首，免教流血满长江。
寒食
韩琦（宋代）

汉宫新蜡未开烟，寒食东郊跃骏天。人面映花谁感事，客心燃火独成篇。

塞鸿归渚遥书字，营柳因风强破眠。赖有目前随分景，数村如树起鞦韆。
临发再和
张孝祥（宋代）

水落鱼成塞，风高雁欲书。公为东道主，我滞北辕车。

边障无传警，朝廷有拜除。江干便迎候，此别未云疏。
金陵怀古
倪瑞璿（清代）

石头天险壮层城，虎踞龙蟠旧有名。峙鼎三分吴大帝，渡江五马晋东京。

高台凤去荒烟满，废苑萤飞茂草生。往事不堪频想象，夕阳西下看潮平。
入京道中曝背
裘万顷（宋代）

露湿芳桃午未乾，花时全似麦秋寒。
征衫不敌东风力，试上邮亭曝背看。
次韵蔡学士岩桂
刘子翚（宋代）

才应摛藻大明宫，戏咏岩花属意工。
酷爱清香凌鼻观，更欣佳句愈头风。
鲁提干以诗惠分茶碗用韵为谢
魏了翁（宋代）

秃尽春窗千兔毫，形容不尽意陶陶。
可人两碗春风焙，涤我三升玉色醪。
铜叶分花春意闹，银瓶发乳雨声高。
试呼陶妓平章看，正恐红绡未足褒。
余侍御随车雨
申佳允（明代）

骢马南行豸绣香，如焚天气忽生凉。随车喜洒平原雨，驱魃惊回御史霜。

灵贶有权何杲日，麦秋无恙即甘棠。商霖遍慰瞻霓处，岂独流膏在滏阳。
鸢夺巢
韦应物（唐代）

野鹊野鹊巢林梢，鸱鸢恃力夺鹊巢。吞鹊之肝啄鹊脑，

窃食偷居还自保。凤凰五色百鸟尊，知鸢为害何不言。

霜鹯野鹞得残肉，同啄膻腥不肯逐。可怜百鸟纷纵横，

虽有深林何处宿。
题湖堂长春风堂
陈宓（宋代）

柯翰由来元气同，要须壮岁似儿童。
君家友爱谁能比，一榻长如二月中。
闲中口占数绝·园丁去乌蜂
郑清之（宋代）

见说包蜂一采花，群飞啄蜜喙如鸦。
虽然冗食真堪汰，笑语园丁且放衙。
承原父子以风凰篇况谨用来韵和酬
吴育（宋代）

丹山郁世表，岩岩千仞巅。
自非常雏辈，安得参周旋。
胡为此弱羽，越簉禅仪鲜。
飞鸣过所据，飙骇俄翻然。
退则安栖地，翔风娱楚天。
始病孰做侣，乃兴朱鸾攀。
英英日照相，老翮徒愧前。
少别正倾听，览辉当圣年。
华盖仙山院
何薳（宋代）

旧闻山隐弥天释，几欲从谈不二门。寻到经窗收足座，却应宾主两忘言。
水龙吟 赋情云
张翥（元代）

无心却恁多情，闲愁长向眉尖聚。牢龙不定，为谁留恋，为谁归去。半饷花阴，霎儿月暝，几番日暮。被东风搅散，离愁惹断，又还趁，歌声驻。只恐佩环卧冷，好重将、绣帷调护。何人得似，晓妆鬟髻，春娇态度。缥缈尊前，朦胧眼底，非烟非雾。把柔情一缕，都随好梦，作阳台雨。
满江红（同襄阳帅泛湖）
刘过（宋代）

猎猎风蒲，画船转、碧湾沙浦。都不是、蓼汀桃岸，橘洲梅渚。指点不公骑马地，经是羊祜登不处。悄一如、人在水晶宫，销烦暑。

薰风动，帘旌举。秦筝奏，凌波舞。拚冰壶沈醉，晚凉归去。侵岸一篙杨柳浪，过云几点荷花雨。倚楼人、十里凭阑干，神仙侣。
正月六日早行松山道
郑清之（宋代）

五更河鼓尚横陈，小立晨光渐可人。
日出野鸡犹唱晓，雪晴山鸟竞呼春。
溪筠拂袖霜花落，石路支筇藓迹新。
惭愧明朝江国近，买鱼沽酒祓征尘。
布袋和尚赞
李之仪（宋代）

盛着底是病，拈出底是药。众生以相见我，却道风狂颠错。

秋来叶落归根，春去鸟啼花落。只这便是生涯，说甚重重楼阁。
铜官山
蒋捷（宋代）

崒嵂荆南山，袁令葬其麓。
相传天赐棺，咄咄诳流俗。
令尝成兴梁，天报宜以福。
赐棺信荣矣，毕竟入鬼录。
珠官在岭南，锦官在巴蜀。
盐官兴铁官，登载粉简牍。
吾恐古有司，铸铜山之足。
后人讹承讹，官傍妄加木。
政须改铜官，大字鑱崖腹。
事有作俑者，并按王乔玉。
兴福寺
真山民（宋代）

为厌市喧杂，携诗来此吟。
鸟声山路静，花影寺门深。
楼阁庄严界，池塘清净心。
松风亦好事，送客出前林。
临江仙（杜安人生日）
魏了翁（宋代）

九十秋光三十八，新居初度称觞。青衫彩服列郎娘。孙枝无处著，犹欠两东床。

尽是当年亲手种，如今满院芬芳。只凭方寸答苍苍。个中无尽藏，谁弱又谁强。
祝江西饶太夫人兼颂其诸郎丛桂四首 其三
邓云霄（明代）

云璈清乐遍人天，小住桃花五百年。画荻堂前多暇日，殷勤常注紫霞编。
书荆溪禅师傅后二首
释智圆（宋代）

智者真宗谈一性，相传六世至荆溪。
高挥彩笔示深趣，来学无穷俱破迷。
句
崔鶠（宋代）

清明烟火尚阑珊，花信风来第几番。
哀老妇
李覯（宋代）

里中一老妇，行行啼路隅。
自悼未亡人，暮年从二夫。
寡时十八九，嫁时六十余。
昔日遗腹儿，今兹垂白鬓。
子岂不欲养，母岂不怀居。
繇役及下户，财尽无所输。
异籍幸可免，嫁母乃良图。
牵车送出门，急若盗贼驱。
儿孙孙有妇，小大攀且呼。
回头与永诀，欲死无刑诛。
我时闻此言，为之长叹呜。
天民固有穷，鳏寡宝其徒。
仁政先四者，著在孟轲书。
吾君务复古，旦旦师黄虞。
赦书求节妇，许与旌门闾。
繄尔愚妇人，岂曰礼所拘。
蓬茨四十年，不知形影孤。
州县莫能察，诏旨成徒虚。
而况赋役间，群小所同趋。
奸欺至骨髓，公利未锱铢。
良田岁岁卖，存者唯莱汙。
兄弟欲离散，母子因变渝。
天地岂非大，曾不容尔躯。
嗟嗟孝治王，早晚能闻诸。
吾言又无位，反袂空涟如。
怀梅水村十绝用张小山韵
赵必象（宋代）

人生南北浮萍耳，四海九州都是家。
毕竟男儿心似铁，莫将愁泪涴梅花。
和陈校书祈雨有应
刘宰（宋代）

一念忧民敢惮烦，肩舆得得款祠坛。莫嫌勺水能多少，自是壶中世界宽。
和张仲时次欧阳文公览李白集之韵
黄裳（宋代）

紫微所拱皆仙官，开元无事长庚閒。偶缘一念来人间，诗才到白诚无难。

英华峻发根自天，春空蔼蔼飞翔烟。云涛雪浪沧溟喧，四面滔滔朝白川。

重与论文不须细，且贵胸襟写来易。易中自有惊人词，绳墨空高何足贵。

苦谈杜甫峻谈李，文人相轻古如此。始惟通道继而醉，万事纷纷宁复记。

三人分散难为攀，梦魂应觉星躔寒。乃与月影同交欢，岂有俗态趋人寰。

若在真府如同家，琼丹我已修河车。仙源将果蟠桃花，安知不共游烟霞。

便看琪园越三岛，休羡垂杨与芳草。
龙门偶作五首 其五
释清远（宋代）

每念心中事，频开掌内珠。欲凭天上雁，待寄水中鱼。

此意终难写，斯言不可书。含毫竟寂寞，绕屋树扶疏。
嘉泰三年皇后册宝十三首
佚名（隋代）

宝坐既兴，夙典武行。
奏解严放，归燕邃清。
间安寿慈，奉齐宗祊。
弥千万年，内助圣明。
挽赵虚斋二首
刘克庄（宋代）

前岁山人来访逮，墓田丙舍报余知。
法书尚宝元章帖，拙笔深惭有道碑。
重作大招难尽意，共谈太极永无期。
可怜老病忘昏昼，但记西窗剪烛时。
代别离·秋窗风雨夕
曹雪芹（清代）

秋花惨淡秋草黄，耿耿秋灯秋夜长。
已觉秋窗秋不尽，那堪风雨助凄凉！
助秋风雨来何速？惊破秋窗秋梦绿。
抱得秋情不忍眠，自向秋屏移泪烛。
泪烛摇摇爇短檠，牵愁照恨动离情。
谁家秋院无风入？何处秋窗无雨声？
罗衾不奈秋风力，残漏声催秋雨急。
连宵霢霢复飕飕，灯前似伴离人泣。
寒烟小院转萧条，疏竹虚窗时滴沥。
不知风雨几时休，已教泪洒窗纱湿。
望云峰
韩淲（宋代）

白云堆里见灵山，秋竹竿头雨未乾。老眼不知閒景色，只疑人把画图看。
和浙宪同诸公游梅园 其一
赵善括（宋代）

梓里德星聚，宝马如云屯。扬鞭东城去，趁此梅正繁。

林烟引轻素，晻暧连遥村。须臾日色高，客情舒宴温。

露晞润玉瀣，雪粲融朝暾。千林秀松竹，万点铺兰荪。

开落犯春早，尘埃迷昼昏。埋没颜色好，孤负眉宇轩。

疏野空自适，何人共清尊。诸公尽豪隽，逸饮如鲸吞。

对花相慰藉，悲欢俱勿论。吹嘘赖椽笔，欲谢终忘言。
虞美人
石孝友（宋代）

醉寻芳草城头路。底事频凝伫。丽谯直下小层楼。鸳瓦重重匀砌、几重愁。

睡红颦翠春风面。咫尺无由见。从教笑语落檐楹。图得香闺依约、认郎声。
酒边呈郑耐轩
陈著（宋代）

行行曲曲廊，迤逦入书房。
多客坐毡暖，百花吟几香。
人閒正桃李，屋角自蔬桑。
信是閒中好，相忘古话长。
钱弊
陈造（宋代）

为家重墙垣，为民须货殖。
扬户国北户，东南赖控扼。
淮民鱼米余，百货仰殊域。
用铜防外泄，用铁乃奇画。
一利伏一弊，救弊要得策。
持货贸官券，舍此莫衣食。
钱货天下用，铁乃限南北。
坐令两淮民，块处断留易。
计铁取券直，十九收六七。
朝贤爱淮民，此困盍矜恤。
铜铁均国宝，通变岂无术。
近甸视远地，未可岐畛域。
况今苦倒垂，倚待振焚溺。
缘江八郡尔，杂用顾何失。
官券朝北来，淮俗暮安宅。
即今私铸断，胡尚胶今昔。
吾贫复淮人，计势不容默。
正月十一日夜梦与亡友谭德称相遇於成都小东
陆游（宋代）

当年与子别江干，渐老心知後会难。
岂料今宵清梦里，东门交辔说春寒。
与王六履震广州津亭晓望
张九龄（唐代）

明发临前渚，寒来净远空。水纹天上碧，日气海边红。

景物纷为异，人情赖此同。乘槎自有适，非欲破长风。
送姜太守浚赴广南
倪谦（明代）

喜分符虎荷优除，作守劳君万里馀。花发玉京朝趣驾，云开铜柱晚停车。

蛮津水煖渔投罟，僰道风暄客趁虚。好布天恩化殊俗，九夷虽陋亦堪居。
寄章同吉三绝句兼柬范叔彝 其三
王绅（宋代）

范郎辞翰尽堪誇，五色卿云簉彩霞。不寄冷官王仲子，封题偏到绣衣家。
水仙兰
洪咨夔（宋代）

水仙潇洒伴梅寒，鸿雁行中合数兰。
七里香花陪隶耳，涪翁醉眼被粗瞒。
寄张习之四首 其三
周砥（元代）

空山寥寥独抱琴，时过谷口之云林。自从幽人采芝去，不见鹿鸣双涧阴。
理斋同年殉节诗
曹锡宝（清代）

常公磊落人，沈勇迈终古。边风钟性情，朔气壮眉宇。

诗篇自雄杰，不屑傍门户。郁郁松柏姿，苍翠含媚妩。

予忝同门友，至谊订兰谱。岁在申酉间，谒选留畿辅。

晨夕相过从，剥啄欣旧雨。弱羽各分飞，萍蓬难自主。

君捧西充檄，予出晋阳祖。屈指几暌离，良辰在何许。

徒闻善政多，空复瑶华伫。校士到平阳，西川正鼙鼓。

群蛮竞反覆，战士润野土。君时奋义烈，骂贼身膏斧。

风烟两地隔，未得罄覼缕。一恸惊心魂，丝泪出肺腑。

继读张公文，大节粗枚举。转饷充糇粮，挥刀剚䝟貐。

势穷被创夷，力屈饲豺虎。凛哉睢阳风，浩气慑降卤。

忠魂庙貌新，岁时荐椒醑。圣主轸忠勤，哲嗣锡圭组。

惟公又何憾，一死光册府。独有故人情，临风怨芳杜。
荅长安崔少府叔封游终南翠微寺太宗皇帝金沙泉见寄
李白（唐代）

河伯见海若，傲然誇秋水。小物昧远图，宁知通方士。

多君紫霄意，独往苍山里。地古寒云深，岩高长风起。

初登翠微岭，复憩金沙泉。践苔朝霜滑，弄波夕月圆。

饮彼石下流，结萝宿溪烟。鼎湖梦渌水，龙驾空茫然。

早行子午关，却登山路远。拂琴听霜猿，灭烛乃星饭。

人烟无明异，鸟道绝往返。攀厓倒青天，下视白日晚。

既过石门隐，还唱石潭歌。涉雪搴紫芳，濯缨想清波。

此人不可见，此地君自过。为余谢风泉，其如幽意何。
早春归山中旧居（一作寓居有怀呈旧知）
薛能（唐代）

绿草闭闲院，悄然花正开。新年人未去，戊日燕还来。

雨地残枯沫，灯窗积旧煤。归田语不忘，樗散料非才。
河传·同伴
温庭筠（唐代）

同伴，相唤。
杏花稀，梦里每愁依违。
仙客一云燕已飞，
不归，泪痕空满衣。
天际云鸟引情远，
春已晚，烟霭渡南苑。
雪梅香，柳带长，
小娘，转令人意伤。
三月既望同吴次明蔡九逵陈道复汤子重王履约履仁汎舟石湖遂登治平以天朗气清惠风和畅为韵分得朗字
文徵明（明代）

良期每多违，佳节怅虚往。薄言城西游，馀春迟幽赏。

日色漾涟漪，天光发融朗。清吹飘文裾，瑶湍激兰桨。

寄怀涉清川，平目眺遐壤。晴霏动遥岑，清烟散修莽。

亚竹孤卉明，隔水春禽响。及此单裌成，聊寄临流想。
山行赠野叟
陆游（宋代）

莫笑孤村生理微，茅茨烟火自相依。
客来旋扫青苔榻，日在先关白版扉。
妇女忧蚕租叶去，儿童耘麦荷鉏归。
散人世袭江湖号，剩欲溪头借钓矶。
看美人放纸鸢（五首）
杨宛（明代）

时来便逐浮云去，一意飘扬万种空。
自是多情轻薄态，佳人枉自怨东风。
中书右司提控秋霁轩
张以宁（明代）

西山收雨紫嵯峨，爽气如秋右掖多。省树静移云影度，官帘徐转日华过。

粉闱寓宿青绫被，黄阁朝随白玉珂。团静鸡竿稀布命，边清虎革渐包戈。

盛时三语俱材掾，休日相从足雅歌。红药紫薇春信近，更吹新律作阳和。
句
宇文之邵（宋代）

安乐青且秀，琳宫跨巨鳌。
卜算子·风汉闲中做
刘克庄（宋代）

风汉闲中做，彼岸神舟渡。万里晴空无片云，月照南溪路。割断冤情苦，默默明玄趣。一任傍人笑我贫，肚里非常富。
赠万欲曙
成鹫（清代）

一辞城市动经年，世外逢人不偶然。丛桂久无招隐客，绿萝今有住山缘。

孤峰垦出栽花地，宝剑酬将买石钱。我欲似君难得似，春来惟少种芝田。
遥碧亭
杨杰（宋代）

幽鸟无心去又还，迢迢湖水出东关。暮云留恋不飞动，添得一重山外山。
生查子（咏芹）
高观国（宋代）

野泉春吐芽，泥湿随飞燕。碧涧一杯羹，夜韭无人翦。

玉钗和露香，鹅管随春软。野意重殷勤，持以君王献。
折杨柳
李新（宋代）

东风来何时，百花已飘零。
独余堤上柳，惨淡含春荣。
扁舟复何适，延客江上亭。
顾无青玉案，何以送子行。
攀条欲相赠，上有双流莺。
流莺正求友，奈此别离情。
水调歌头 其一 寿张运使
蒋思恭（宋代）

紫府掣金钥，银汉夜乘槎。老仙暂驻幢节，来佐玉皇家。

翠发朱颜好在，肘后有方医国，宝鼎养丹砂。谈笑功名了，身退饭胡麻。

游物外，聚紫脑，炼青芽。星垣寓直有子，曾步八砖花。

来岁称觞寿宴，衮绣彩衣交映，重荐枣如瓜。俯首拾瑶草，长啸卧烟霞。
徐大谏道漳南与舍弟倡和次韵 其二
李正民（宋代）

谢公今起为苍生，樽酒相看只细倾。戏綵鲤庭窥丽藻，披云鲸海属新晴。

感时华发萧萧改，致主丹心皎皎明。从此灵台应偃伯，共知堂上有奇兵。
五亩园十八题为姚举人作 其五 鱼乐亭
徐庸（明代）

红亭瞰碧流，鱼戏日沉浮。玩此心同乐，方知得自由。
晚憩南阳旅馆
刘希夷（唐代）

旅馆何年废，征夫此日过。途穷人自哭，春至鸟还歌。

行路新知人，荒田古径多。池篁覆丹谷，坟树绕清波。

日照蓬阴转，风微野气和。伤心不可去，回首怨如何。
颂古五十七首
释道昌（宋代）

手携花鼓到城根，反著麻鞋过短门。
笑把柴头书古字，大家来步月黄昏。
夜宿五层楼 其一
邝梦琰（明代）

高楼飞步势层层，夏木阴阴暑不生。地接东南三楚界，星分翼井两瓯屏。

尉佗碑在莓苔古，伪汉江流日夜声。为问伯图今壮否，夕阳满地野烟腾。
满江红·屈指耆英
刘克庄（宋代）

屈指耆英，谁似得、三朝元老。尚留个、管夷吾在，何忧江表。世道方占公出处，裔夷争问今年貌。怎不移、此手整乾坤，长闲了。灵寿却，斑衣绕。如瓶李，如瓜枣。把禅龛闭定，怕蒲轮到。师尚父年浑未艾，中书令考犹为少。看画盆、岁岁浴曾玄，添怀抱。
再次韵
陈造（宋代）

掉鞅词场缺寸长，端如策蹇趁蜚黄。
弥明小贷凌侯喜，太白犹堪客紫阳。
次乔白岩谢寄山巾
林俊（明代）

山人石屋带云开，旧雨时时梦往来。分去葛巾笼日月，配之蒲萐谢风埃。

独行栗里名偏盛，小制伊川式许猜。脱尽寰区与烟水，不烦宿留向东莱。
送汪象先伯仲还新安二首 其一
胡应麟（明代）

叹息金兰逝，参差玉树长。多才秦别驾，雅量陆平章。

马鬣封仍下，龙门副永藏。河桥相送地，抆泪滴干将。
吾友山阳蹇子韫尝游颍上言彼之居人有许氏者
魏野（宋代）

道胜富如贫，亭临颍水滨。
一瓢思祖德，三径与僧邻。
虚白虽同性，丹青不似身。
趋庭知有子，下榻岂无人。
纫佩兰多老，成蹊李尽珍。
开筵回雪少，联句聚星频。
家谱书难备，州图画不真。
遥题应未的，莫把刻贞珉。
颂古四十四首
释法泰（宋代）

蓦刃开时飞銕骑，电光闪处掷金槌。
一城瞎却浑閒事，直至而今成是非。
送梁芝五北上
王邦畿（明代）

霜天云影散秋阴，白鹤高飞出旧林。万里路程今日别，三春书信隔年心。

沿江就店频沽酒，拉客弹君始赎琴。明月满蓬风更好，梅花香梦岭头深。
同子辉月下观梅二首
陶梦桂（宋代）

白发从来羞月色，弊衣那更带霜华。
三生结羽依然在，贪看寒梅几树花。
避暑烟水亭与王景文回纹联句一首
王阮（宋代）

颜舒且对清樽酒，{景文}昼永方浓翠幄阴。{南卿}
环佩响溪寒浪急，{景文}画图藏谷绣烟深。
斑生石涧苔纹乱，{南卿}碧度云飞鸟影沉。{景文}
闲馆邃风来迥野，{南卿}隔楼斜日转疎林。{景文}
题钟侍御理蔬小筑
李应兰（明代）

与君曾上郭生台，帝里春光醉客杯。沧海何年双剑别，风尘回首二毛催。

桔槔莫问于陵业，侍从还徵司马才。直待安车悬岁晏，抱琴长傍碧山来。
丁亥寒食柬养素
李梦阳（明代）

细雨秾花候，高斋独坐辰。春风无病物，清世有閒人。

树湿莺穿稳，泥香燕下频。遥思养素者，何处卧松筠。
征妇词
刘绩（明代）

征妇语征夫，有身当徇国。君为塞下土，妾作山头石。
泺口待渡同石亭
李黼平（清代）

东来风景与心违，到处惊蓬卷地飞。泺口夕阳红照水，华山秋色翠生衣。

故人弹铗歌同和，此际停骖计恐非。明借名泉洗尘土，真珠十斛溅霏微。
拨棹歌 其二十二
德诚（唐代）

古钓先生鹤发垂，穿波出浪不曾疑。心荡荡，笑怡怡，长道无人画得伊。
索士岩都事赴浙东佥宪以疾不能送作诗寄别
大欣（元代）

鲲鹏虽钜物，为瑞不如凤。五金利而坚，良玉世所重。

古来德辅时，不必趋俗用。公德配古人，文艺复掩众。

前驱失班扬，后顾无屈宋。譬之武事严，万甲卷殽雍。

往年试春闱，对策天威动。烈风挟长波，电影掠飞鞚。

称此衣绣荣，人品赖甄综。任众难独专，榱桷杂楹栋。

分宪得问俗，施惠徵前痛。积水散凫鹥，良畴没菰葑。

飞章择守令，邦赋足输贡。怀德民不欺，率教童知诵。

平生许经济，无由预宾从。方外亦何有？天地一空洞。

所惭世网婴，不虞祸机中。车偾长途暮，舟胶哀壑冻。

甘泽被污莱，巨照烛昏瞢。乞退悔苦晚，谁无钵饭供。

愿从金华山，芋区荒可种。更怜苏长公，忍别阻追送。

短歌愧知己，空怀好音哢。
病疮作楚戏书自遣
王彦泓（明代）

汤沐无时类水淫，蹒跚坐起笑还颦。佳人未怪肌生粟，烈士何伤腹有鳞。

鬻技易售龟手药，论交难得嗜痂人。焉知小疾非佳事，养护疏慵又一春。
喜雨三首
吴芾（宋代）

昨朝偶得碧琳腴，不敢濡唇畏暑涂。
雨过凉生襟袂爽，不妨倾倒且踟蹰。
送李阆州二首
李流谦（宋代）

少陵曾赋阆州诗，苦说城南天下稀。
铃合讼閒帘半卷，胡床客好尘频挥。
著鞭尚及春耕劝，促诏应随晓仗归。
他日遗簪犹在念，端容杖策扣黄扉。
首夏二首 其一
吕本中（宋代）

生平寡嗜欲，颇愿得少闲。尽读未见书，遍寻云外山。

往来二十年，昔者盟未寒。妻子见驱迫，低头言作官。

朝翻朱墨案，暮对藜藿盘。岂无一亩宫，令汝得少安。

向来栖息地，苔竹奉馀欢。何时二三子，共驾牛车还。

汝实江海人，误令尘土干。旧游在彷佛，欲往当不难。

但去眼界窄，自然心地宽。
雨饮玲珑岩下
谢翱（宋代）

垂云起嵚嵌，衣被松与桂。夜含星斗光，隐若金石气。

雨来辄阻星，不得抚苍翠。下有桑门子，饮用陶匏器。

盆中蓄海石，左顾如牡砺。疑此碛上来，不知几年岁。

桑门却问客，所居何姓氏。回指南海峰，苍茫倘一至。
秋阴
刘敞（宋代）

浮云初无心，已南复更北。萧萧清风急，忽忽白日匿。

时逝物稍清，感集意鲜适。玄蝉号庭树，蟋蟀吟四壁。

自古共此悲，岂伊越乡客。
淮水暴涨舟中有作
刘筠（宋代）

行行极目天无柱，渺渺横流浪有花。
客子方思舟下碇，阴虬自有海为家。
村遥树列秦川霁，岸阔牛分触氏蜗。
鸢啸风高良可畏，此情难论坎中蛙。
夏夜舟中颇凉因有所感
王安石（宋代）

扁舟畏朝热，望夜倚桅樯。
日共火云退，风兼水气凉。
未秋轻病骨，微曙浣愁肠。
坚我江湖意，滔滔兴不忘。
次韵上雪楼程侍御
王奕（元代）

当年雪片大如席，独立楼头有此翁。
集霰已知漫大地，行窗转觉舞回风。
洛阳公子衾谁共，姑射仙人梦不同。
且倚玉栏看世界，郢歌一曲月明中。
闻鸦有感
徐鹿卿（宋代）

鹊群饶舌本何功，鸦阵狂言却似忠。闻鹊忻然鸦辄唾，甘谀易售古来同。
菩萨蛮（四首）
苏轼（宋代）

娟娟侵鬓妆痕浅。双颦相媚弯如翦。一瞬百般宜。无论笑与啼。

如阑思翠被。特故腾腾地。生怕促归轮。微波先注人。
都门送杜枢院
区仕衡（宋代）

赫赫中兴业，黼扆咨明辅。
锋车召黄岩，端笏拜西府。
昔簉讲筵召，倏接仪曹武。
庶几进谠言，衮职万一补。
璚琚厕珷玞，楩柟杂榛楛。
镜几祈圣哲，夏构谋梁柱。
云何梦傅时，而乃兴哙伍。
指图玩金瓯，进箴骄玉斧。
旦夕尚逡巡，调剂竭肝腑。
志竟不可谐，洁身谢鵷羽。
道岂荣抽簪，思恒记铭釜。
公行且居东，衮归谒朱户。
宿荚道驿
时沄（宋代）

笋舆倦长途，夜投村邸宿。
市井倚峦冈，人烟半樵牧。
茅檐俯清流，翠巘出前屋。
山月照人寒，有意怜幽独。
颂古
释道颜（宋代）

大唐国内无禅师，礼拜归堂更不疑。
堪笑河阳新妇子，不如临济小厮儿。
读折诗效其体
方岳（宋代）

左耳听比邻，哀哀哭其夫。
家破肉未寒，欲与死者俱。
右耳听嫠妇，呱呱哀其雏。
夫亡仅一女，不自禁毒痡。
揽衣夜同晨，铙鼓何喧呼。
谁何过丧车，送骨荒山隅。
中年自多感，人世何所娱。
闻见又如此，坐叹岁月徂。
明朝计安出，痛饮真良图。
晚行
赵蕃（宋代）

侵晨毕先祀，将午趣疏饭。
中途往固宿，顾影日未晚。
逶迤行不尽，登顿力苦倦。
马言虽不通，吾意其自赧。
颂古一百首
释智愚（宋代）

辽空一箭九重城，雪老门风尽有声。
见说禁班宣号令，那边浑不许人行。
句 其十
徐俯（宋代）

四月麦穗如马尾，汤饼在眼粉可喜。
神功盛德诗 其二 于皇
华镇（宋代）

于皇武王，帝锡其猷。克奋神武，应天之求。维眷乃顾，申命用休。

狱讼讴歌，旁来不谋。高视虞夏，嗣于有周。

蠢尔小腆，昧天之灵。弗念厥显，首干我经。龙旂东指，淮海惟清。

西狩三城，泽潞以平。皇皇天声，如雷如霆，罔不震惊。

偏师四指，露檄旁招。负固衔璧，知几造朝。凌江绝岭，曾不崇朝。

蜀道失险，关烽聿销。

恢恢皇纲，周汉之后。唐嗣不武，实弛其纽。自我维之，律此群丑。

式相上帝，以奠九有。
登塔
强至（宋代）

身世如追汗漫游，丹梯一步拟三休。
汉唐前后漫陈迹，城郭是非劳寸眸。
寒日微明飞鸟背，孤烟渐起暮山头。
姓名满壁今空在。登此几人忘百忧。
题雪江归钓图送卯君还里
张若霭（清代）

先生如雪不可污，对之凛凛寒生肤。长安热地君不热，曰归弄钓枞阳湖。

湖上宝珠光一合，万鸟不动山模糊。东郭履敝袁未起，行者卧者何为乎？

独居舴艋聊尔尔，百年张陆真吾徒。野人之舟大如瓠，图书玩服妻孥俱。

心中无鱼竿在手，得与不得随嬉娱。我无辋川诗画妙，为君难写仙游图。

摩挲绢素费点染，笔墨未赴神先孤。昌黎东野属蛩讵，年来同忆秋风鲈。

盐车困马愿伏枥，鞭策那肯宽须臾。看君翩翻破霄出，远离尘埃超凡区。

天空路阔岂自觉，企而羡者波中凫。世途何处可执著，各以所遇成安居。

其间不能自为计，或茶或蔗同人殊。先生归与岁云徂，钓罢曾忆劳人无。

更当冒雪国门去，朔风压帽冰黏须。
踏云行 全真堂竹帘
马钰（金朝）

白刃持＊，青丝作线。一经一纬挨排遍。功成不敢挂茅＊，全真堂里垂方便。隔断尘嚣，内容自见。闲闲不用他人卷。月钩高钓入青霄，恁时
杂言送歙研广香与友人有怀杨校书幼度
陈起（宋代）

我有龙尾双槽之研，肌润而若沐空蒙。
旧藏古香氤氲，来自广之东。
多君博雅，举以为赠，
三嗅而抹月批风。要若鎔金加万佛经上，
更须滴露点四圣书中。往昔浓薰怀太史，
而今一瓣为南丰。藜光下照人何在，
合下闲花馥旧丛。
种药
韦应物（唐代）

好读神农书，多识药草名。持缣购山客，移莳罗众英。

不改幽涧色，宛如此地生。汲井既蒙泽，插楥亦扶倾。

阴颖夕房敛，阳条夏花明。悦玩从兹始，日夕绕庭行。

州民自寡讼，养闲非政成。
西岩胜水
蒋晋（宋代）

柘川之西有削石，屹立巍巍峻如壁。
下有沧浪百尺深，澄清恰似秋天碧。
逝者如斯竟不停，孺子长歌堪濯缨。
故知源头有活水，支流分派迢迢清。
和夷仲寄仲纯叔弼
毕仲游（宋代）

流水无声冻未销，故人何日许相招。霜花开遍城头树，月色应相淮上桥。

十载尘埃身碌碌，百年杯酒意飘飘。弟兄已有东归意，早晚同来采药苗。
徐明叔竞
岳珂（宋代）

书名之行，始于东夷。归而范模，则有馀师。中兴几人，存此绝技。

太平之风，尚想渐被。
越王楼送高梓州入朝
薛逢（唐代）

乘递初登建外州，倾心喜事富人侯。让当游艺依仁日，

便到攀人卧辙秋。容听巴歌消子夜，许陪仙躅上危楼。

欲知恨恋情深处，听取长江旦暮流。
补和王深甫颍川西湖四篇·明月舫
苏颂（宋代）

明月照寒宵，湖水白如昼。
纵览泊中流，清光应可就。